标题：1053年
出生
  晁补之北宋词人、文学家 晁补之出生。（1110年逝世）
北宋诗人陈师道出生。（1101年逝世）
古罗斯政治家、军事家弗拉基米尔·莫诺马赫（真名为：弗拉基米尔·弗谢沃洛多维奇，Влади́мир Все́володович)出生。（1125年5月19日逝世）
中国南宋洛学大家杨时出生。（1135年逝世）
宋代理学家、教育家、书法家 游酢出生。（1123年逝世）
逝世
  柳永柳永（987年—1053年），原名三变，字景庄。后改名永，字耆卿。排行第七，又称柳七。北宋词人。
天衣义怀和尚（西元981～1053年） ，浙江人，俗姓陈。
大事记
  欧阳修欧阳修撰成《新五代史》

史料记载
仁宗体天法道极功全德神文圣武睿哲明孝皇帝皇佑五年（辽重熙二十二年）
春，正月，壬寅朔，御大庆殿受朝。
乙巳，辽主如混同江。
丁未，诏广南西路转运使移文止交趾助兵，从狄青之请也。青合孙沔、余靖兵自桂州次宾州。先是张忠、蒋偕皆轻敌取死，军声大沮。青戒诸将：“无得妄与贼斗，听吾所为。”陈曙恐青独有功，乘青未至，辄以步卒八千犯贼，溃于昆关，其下殿直袁用等皆遁。青曰：“令之不齐，兵所以败。”己酉晨，会诸将堂上，揖曙起，并召用等三十二人，案所以败亡状，驱出军门斩之，沔、靖相顾愕然。靖尝迫曙出战，因离席而拜曰：“曙失律，亦靖节制之罪。”青曰：“舍人文臣，军旅非所任也。”诸将皆股栗。
诏：“广南东、西、湖南、江西路新置转运判官四员，盖缘岭表用兵，均漕挽之劳，非久制也；候在任满三年，具逐人劳绩取旨，罢不复置。”
辛亥，观文殿学士兼翰林侍读学士、尚书右丞丁度卒。是日旬休，驾临奠，赠吏部尚书，谥文简。度性纯质，左右无姬侍，常语诸子曰：“王旦为宰相十五年，卒之日，子犹布衣。汝曹宜自力，吾不复有请也。”
丙辰，以广南用兵，罢上元张灯。
丁巳，会灵观火。道士饮酒殿庐，既醉而火发。居宇神像悉焚，独三圣御容得存，乃诏权奉安于景灵宫。谏官贾黯言：“天意所欲废，当罢营缮，赦守卫罪，以示儆惧修省之意。”
狄青既戮陈曙，乃案军不动，更令调十日粮，众莫测。贼觇者还，以为军未即进。翼日，遂进军，青将前阵，孙沔将次阵，余靖将后阵，以一昼夜绝昆关。时值上元节，令大张灯烛，首夜宴将佐，次夜宴从军官，三夜享军校。首夜，乐饮彻晓。次夜二鼓，青忽称疾，暂起入内；久之，又谕沔主席行酒，少服药乃出，数劝劳坐客。至晓，各未敢退，忽有驰报者，云“三鼓已夺昆关矣”。
初，贼谍知青宴乐，不为备。是夜，大风雨，青既度关，喜曰：“贼不知守此，无能为矣。彼谓夜半风雨，吾不敢来也。”遂出归仁铺为阵。戊午，贼悉其众列三锐阵以拒官军，执大盾、标枪，衣绛衣，望之如火。及战，前军稍却，右将开封孙节死之。贼气锐甚，沔等惧失色。青起，自执白旗麾蕃落骑兵，张左右翼，出贼后交击，左者右，右者左，已而左者复左，右者复右，贼众不知所为，大败走。侬智高复趋邕州。追奔五十里，捕斩二千二百级，其党黄师宓、侬建中、智忠并伪官属，死者五十七人，生禽五百馀人。智高夜纵火烧城遁，由合江入大理国。迟明，青按兵入城，获金皇巨万，杂畜数千，招复老壮七千二百尝为贼所俘胁者，慰遣使归。枭师宓等首于邕州城下，得尸五千三百四十一，筑京观城北隅。时有贼尸衣金龙衣，众以为智高已死，欲具奏，青曰：“安知非诈邪！宁失智高，不敢诬朝廷以贪功也。”
青始至邕州，会瘴雾昏塞，或谓贼毒水下流，士卒饮者多死，青甚忧之。一夕，有泉涌寨下，汲之甘，众遂以济。智高自起至平，几一年，暴践一方，如行无人之境，吏民不胜其毒。先是谣言“农家种，籴家收”，已而智高为青所破，果如其谣。
当战于归仁也，右班殿直张玉为先锋，如京副使贾逵将左，西京左藏库副使孙节将右。既阵，青誓曰：“不待令而举者斩！”及节搏贼死山下，逵私念：“所部忠敢、澄海皆土兵，数困易衄，苟待令，必为贼所薄。且兵法，先据高者胜。”乃引军疾趋山立，立始定而贼至。逵拥众而下，挥剑大呼，断贼阵为二；玉以先锋突出阵前，而青指麾蕃落骑兵出贼后，贼遂大溃。逵乃诣帐下请罪，青拊逵背曰：“违令而胜，权也，何罪之有！”
壬戌，以知定州韩琦为武康节度使、知并州，徙判并州李昭亮判成德军，知成德军宋祁知宋州。琦至并州，首罢昭亮所兴不急之役。走马承受廖浩然，怙中官势，既诬奏昭亮，所为益不法，琦奏还之，帝命鞭诸本省。
命知制诰王洙修纂地理书。
甲子，遣使抚问广南将校，赐军士缗钱。
二月，庚辰，辽主如春水。
癸未，以宣徽南院使、彰化节度使狄青为护国节度使、枢密副使，依前宣徽南院使。
初，广西捷书至，帝大喜，谓宰相庞籍曰：“青破贼，卿议之力也。”遂欲擢青枢密使、同平章事。籍以为不可，力争之，乃罢。
甲申，赦广南。凡战殁者，给?彗椟护送还家，无主者葬祭之。免贼所过州县田赋一年，死事科徭二年；贡举人免解至礼部不预奏名者，亦以名闻。
乙酉，以孙沔、余靖并为给事中，仍诏靖留屯邕州，经制馀党，候处置毕，乃还桂州。狄青尝问沔何以破贼，沔曰：“使贼出上计，取其保聚，退守巢穴，当徐图之。据邕州以拒我师，犹为中计。若恃胜求战，此计最下。然贼有轻我心，必出下计。将成禽耳。”已而果然。沔与青夜谋幄中，昼则惟青治青，附贼者多诛杀。沔请与青分治，所免释数百人。命军中制长刀巨斧，人谓刀斧非所用，及战，贼皆翳大盾，翼两标，置阵甚坚，矢石不可动，竟赖刀斧杂短兵搏击，阵乃破。众皆叹服。
广南东、西、湖南、江西路安抚副使、入内押班石全彬及合门祗候狄谘、右侍禁狄咏并进官。谘、咏，皆青子也。赐青敦教坊第一区。
丙戌，诏广西都监萧注等追捕侬智高。
丁亥，下德音，减江西、湖南系囚罪一等，徒以下释之；丁壮馈运广南军需者，减夏税之半，仍免科徭一年。
戊子，诏：“文武官遇南郊，得奏荐子孙，而年老无子孙者，听奏期亲一人。”从知谏院李兑请也。
论广西弃城罪，壬辰，贷知邕州宋克隆死，除名，杖脊，刺配沙门岛。溪洞都巡检刘庄，除名，杖脊，刺配福建牢城。宾州推官、权通判王方，灵山县主簿、权推官杨德言，并除名免杖，刺配湖南本城，永不录用。
乙未，诏大宗正司，宗室有能习诗赋文词者以名闻。后二日，又诏通经者差官试验，虑其专尚华藻，不留意典籍也。
赠荆湖北路都监孙节为忠武军留后，官其子二人，从子三人，给诸司副使俸终丧。
三月，庚戌，右龙武大将军克悚上拟试诗、赋、论十卷，且请随举人赴殿试。帝曰：“宗子好学，亦朝廷美事也。”令学士院召试三题，既中等，迁左卫大将军。
古渭州距秦州三百里，道经哑儿峡，边臣屡欲城之，朝廷以艰于馈饷，不许。陕西转运使范样，狃于功利，权领州事，遽请修筑，未得报，辄自兴役。蕃部惊扰，青唐族羌攻破广吴岭堡，围哑儿峡寨，杀官军千馀人。
辛酉，赐进士安陆郑獬等及第、出身、同出身。壬戍，赐诸科及第、出身。丙寅，赐特奏名进士、诸科与广南特奏名出身及试衔文学、长史。
辽主如黑水泺。
夏，四月，庚午朔，陕西转运使、度支员外郎范祥降为屯田员外郎、知唐州，坐擅兴古渭之役也。议者谓责祥太轻云。
命陕西转运使须城李参制置解盐，代范祥也。时参为陕西转运使，阅五年矣。自军兴，诸路经略使多贷三司钱以佐军，谓之随军钱；军罢乃偿。参权庆州，钩考得所贷八万缗，悉偿之，遂废其库。又，戍兵多而食苦不足，参视民阙乏，时令自隐度谷麦之入，预贷以官钱，谷麦熟则偿，谓之青苗钱。数年，兵食常有馀。其后青苗法盖取诸此。朝廷患入中法岁费增广，参请立飞钱于边郡以平估籴，权罢入中。比参之法行，省榷贷钱以二千万计。
壬申，狄青还朝，置酒垂拱殿。
庚辰，御崇政殿，令蕃落骑兵布阵，如归仁铺破贼之势，观其驰逐击刺，等第推赏，仍以拱圣马三百补其阙。都大提举教阅阵法、右班殿直张玉，迁内殿承制。
枢密直学士、给事中孙沔还自岭南，帝问劳，解所御服带赐之。壬午，命知杭州，沔自请也。
戊子，辽主猎于鹤淀。
庚寅，诏毋得连用太宗、真宗旧名。
甲午，命参知政事刘沆、梁适监议大乐。
五月，乙巳，枢密使、户部侍郎高若讷，罢为尚书左丞、观文殿学士。
帝复欲用狄青为枢密使、同平章事，宰臣庞籍曰：“昔太祖时，慕容延钊将兵，一举得荆南、湖南之地方数千里，兵不血刃，不过迁官加爵邑，锡金帛，不用为枢密使。曹彬平江南，禽李煜，欲求使相，太祖不与，曰：‘今西有汾晋，北有幽蓟；汝为使相，那肯复为朕死战邪！’赐钱二十万贯而已。祖宗重名器如山岳，轻金帛如粪壤，此陛下所当法也。青奉陛下威灵，殄戮凶丑，诚可褒赏。然比于延钊与彬之功，不逮远矣。若遂用为枢密使、同平章事，则青名位已极，万一它日更立大功，欲以何官赏之？且枢密使高若讷无过，若何罢之？不若且与移镇，加检校官，多赐金帛，亦足以酬青功矣。”帝曰：“向者谏官、御史言若讷举胡恢书《石经》，恢狂险无行；又，若讷前导者殴人致死，何为无过？”籍曰：“今之庶僚举选人充京官，未迁官者犹不坐，况若讷大臣，举恢以本官书《石经》，未尝有所选也，奈何以此解其枢密哉！若讷居马上，前导去之里馀，不幸殴人致死，若讷寻执之以付开封正其法，若讷何罪！且陛下既已赦之，今乃追举以为罪，无乃不可乎！”参知政事梁适曰：“王则止据贝州一城，文彦博攻而拔之，还为宰相。侬智高扰广南两路，青讨而平之，为枢密使，何足为过哉！”籍曰：“贝州之赏，论者已嫌其太厚。然彦博为参知政事，若宰相有阙次补，亦当为之，况有功乎？又，国朝文臣为宰相，出入无常；武臣为枢密使，非有大过，不可罢也。且臣不欲青为枢密使者，非徒为国家惜名器，亦欲保全青之功名耳。青起于行伍，擢为枢密副使，中外咸以为国朝未有此比。今青立功，言者方息，若又赏之太过，是复召众言也。”争之累日，帝乃从之，曰：“然则更与其诸子官，如何？”籍曰：“昔卫青有功，四子皆封侯。前世有之，无伤也。”帝既从籍言，后数日，两府奏事，帝顾籍笑曰：“卿前日商量除青官，深合事宜，为虑远矣。”
是时适以若讷为枢密使，位在己上，宰相有缺当次补；青武臣，虽为枢密使，不妨己涂辙，故于帝前争之。既不得，退，甚不怿，乃密为奏言：“狄青功大赏薄，无以劝后。”又密使人以帝前之语告青，又使人语入内押班石全彬，使于禁中自颂其功，极言青与孙沔褒赏太薄。帝既日闻之，不能无信，于是两府进对，帝忽谓籍曰：“平南之功，前者赏之太薄，今以狄青为枢密使，孙沔为副；石全彬先给观察使俸，更俟一年除观察使；高若讷迁一官加近上学士，置之经筵；召张尧佐归宣徽院。”声色俱厉。籍错愕，对曰：“容臣等退至中书商议，明日再奏。”帝曰：“只于殿门合内议之，朕坐于此以俟。”籍乃与同列议奏，皆如圣旨。复入对，帝容色乃和。因诏：“军国大政、边防重事，候前殿退，请对后殿，先一日具所陈以闻。”故事，枢密使罢，必学士院降制，及罢若讷，止命舍人草词，后遂为例。
丙午，诏判河阳、宣徽南院使张尧佐归院供职。
丁未，以枢密直学士、给事中、知杭州孙沔为枢密副使。沔行至南京，召还。
以给事中、知桂州余靖为工部侍郎。时御史梁蒨倩数言靖赏薄，孙沔既与狄青继践二府，故靖亦加秩。
戊申，诏曰：“闻诸路转运使多掊克于民，以官钱为羡馀，入助三司经费，又高估夏秋诸物，抑人户输见钱，并宜禁绝之。”时三司常责诸道羡馀，淮南转运使张镶独上金九钱，三司怒，移文诋之甚急。镶以赋数民贫为对，卒不能夺。
戊午，翰林学士承旨王拱辰言：“奉诏详定大乐，比臣至局，钟磬已成。窃缘律有长短，磬有大小。黄钟九寸最长，其气阳，其象土，其正声为宫，为诸律之首，盖君德之象，不可并也。今十二钟磬，一以黄钟为率，与古为异。臣亦尝询阮逸、胡瑗等，皆言依律大小，则声不能谐。臣窃有疑，请下详定大乐所，更稽古义参定之。”
辛酉，知谏院李兑言：“曩者紫宸殿阅太常新乐，议者以钟之形制未中律度，遂斥而不用，复诏近侍详定。窃闻崇文院聚议，而王拱辰欲更前史文义，王洙不从，语言往复，殆至喧哗。夫乐之道，广大微妙，非知音入神，岂可轻议！阮逸罪废之人，务为异说，欲规恩赏。朝廷制乐数年，当国赋匮乏之时，烦费甚广；器既成矣，又欲改为，虽命两府大臣监议，然未能裁定得当。请以新成钟磬与祖宗旧乐参校其声，但取谐和近雅者合用之。”洙既与瑗、逸更造钟磬，而无形制容受之别，又数劝帝用新乐于南郊，而议者多以为非，后亦不复用。
癸亥，御史中丞王举正罢为观文殿学士、知通进、银台司兼门下封驳事。初，狄青迁枢密使，举正力争之，既不能得，因请解言职。帝称其有风宪体，遣使就第赐白金三百两，而有是命。
以翰林学士孙拚权御史中丞。谏官韩绛论奏拚非纠绳才，不可任风宪。拚即手疏曰：“臣观方今士人，趋进者多，廉退者少，以善求事为精神，以能讦人为风采，捷给若啬夫者谓之有议论，刻深若酷吏者谓之有政事；谏官所谓才者，无乃谓是乎！若然，臣诚不能也。”帝察其言，趣令视事，且命知审官院。拚辞以任言责不当兼事局，乃止。
甲子，诏：“谏官、御史上章论事，毋或朋比以中伤善良。”
六月，辛未，还曹利用所籍乐游第宅。帝闵利用死非辜，既赐谥立碑，至是又以其第还之。
壬申，辽主驻胡吕山。
乙亥，御紫宸殿，奏太常寺新定《大安》之乐，召辅臣至省府馆阁学官预观之。仍观宗庙祭器，赐详定官器币有差。
壬午，右武卫大将军宗谔上《治原》十五卷，降诏奖谕。宗谔，允宁子也。
丙戌，新修集禧观成。初，会灵观火，更名曰集禧，即旧址西偏复建一殿，共祀五岳，名曰奉神殿。
壬辰，诏：“诸路转运使上供斛斗，依时估收市物，毋得抑配人户；仍停考课赏罚之制。”先是三司与发运使谋聚敛，奏诸路转运使上供不足者皆行责降，有馀则加升擢，由是贪进者竞为诛剥，民不堪命。帝闻之，特降是诏。
甲午，赠邕州司户参军孔宗旦为太子中允。知袁州祖无择始以宗旦死事闻故也。
乙未，诏：“河北荐饥，转运使察州县长吏能招辑劳徕者上其状，不称职者举劾之。”
秋，七月，乙巳，诏：“荆湖北路民因灾伤，所贷常平仓米免偿。”
己酉，诏曰：“朕思得贤才，故开荐举之路，虚心纳用。而比年以来，率多缪滥，或人才庸下而褒引乖实，或宿负丑愆而亟请湔洗，或职任疏远而推授过重，考其心迹，非炫鬻崇私，何以臻此！自今所举非其人者，其令御史台弹奏，当置于法。见任监司以上，毋得论荐。”
准布大王率诸部长献马驼于辽。
庚戌，帝谓辅臣曰：“顷闻诸州军常于夏秋之际，先奏时雨沾足，田稼登茂；后或灾伤，遂不敢奏，致使民税不得蠲除，甚非长吏爱民之意，宜申饬之。”
戊午，诏太常定谥毋溢美。
庚申，以庄宅副使开封赵滋权并代钤辖。初，滋授定州路驻泊都监，常因给军食，同列言粟不善，滋叱之曰：“尔欲以是怒众邪！使众有一言，当先斩尔以徇！”韩琦闻而壮之，以为真将相材。滋有是命，从琦所奏也。
辽主如黑岭。
闰月，戊辰朔，诏内侍省：“自今内侍供奉官至黄门，以一百八十人为额。”
诏：“广南经蛮寇所践而民逃未复者，限一年复业，仍免两岁催科及蠲其徭役三年。”从体理安抚周沆所奏也。先是民避贼，多弃田里远去；吏以常法，满半载不还，听它人占佃。沆曰：“是岂可与凶年逃租役者同科？”乃奏延期一年，已占佃仍旧还之，贫者官贷以种粮。初，帝诏沆：“广南地恶，非贼所至处不必往。”沆曰：“远民新罗荼毒，当布宣天子德泽。”遂遍行州县。
庚午，乌库贡于辽。
辛未，徙知青州文彦博知秦州，知秦州张智知青州。时方城古渭州，日议不合故也。御史中丞孙拚言：“朝廷昨者筑城境外，众蕃之心已皆不安。今又特命旧相临边，事异常例，是必转增疑虑，或生它变。闻知永兴军晏殊秩将满，不若遣镇关中，兼制秦凤事宜，庶蕃部不至惊扰，在于国体，实为至便。”
壬申，户部侍郎、平章事庞籍罢，以本官知郓州。
初，齐州学究皇甫渊获贼，法当得赏钱，渊上书愿易一官。道士赵清贶者，籍甥也，绐为渊白籍，而与堂吏共受渊赂。渊数诣待漏院自言，籍乃勒渊归齐州。有小吏告清贶等受赂事，籍即捕送开封府，清贶及堂吏皆坐赃刺配岭外，行至许州死。谏官韩绛言籍阴讽府杖杀清贶以灭口，又言事当付枢密院，不当中书自行，故罢之。然谓籍阴讽开封，覆之无实也。
以判大名府陈执中为吏部尚书、平章事，给事中、参知政事梁适为吏部侍郎、平章事。
甲戌，赠秘书监致仕胡且为工部侍郎，仍赐其家钱三十万，令襄州为营葬事。知州项城马寻，言旦家贫，久不克葬，故恤之。寻以明习法律称，其在襄州，会岁饥，或群入富家掠囷粟，狱吏鞫以强盗，寻曰：“此迫于饥耳，其情与强盗异。”奏，得减死论，遂着为例。
乙亥，诏：“诸路知州军武臣，并须与僚属参议公事，毋得专决，仍令安抚、转运使、提点刑狱司常检察之。”
丙子，以集贤校理李中师为淮南转运使。中师入辞，帝谓曰：“比闻诸路转运使多献羡馀以希进，然遇灾伤，不免暴取于民，此朕所不取也，其戒之。”出内藏库缗钱十万，䌷绢二十万，绵十万，下河北助籴军储。
庚辰，秦凤路言部署刘涣等破蕃部，斩首二千馀级。
戊子，诏礼部贡院：“自今诸科举人，终场问大义十道，每道举科首一两句为问，能以本经注疏对而加以文词润色发明之者为上；或不指明义理而且引注疏备者次之，并为通；若引注疏及六分者为粗；不识本义或连引它经而文意乖戾、章句断绝者为不通。并以四通为合格。《九经》止问大义，不须注疏全备；其《九经》场数并各减二场，仍不问兼经。”又诏：“开封府、国子监进士，自今每一百人解十五人，其试官亲嫌，令府、监互相送；若两处俱有亲嫌，即送别头。”
己丑，诏：“古谓塞修城卒，权给保捷请给，仍以蕃官左班殿直讷支蔺毡为本地分巡检，月俸钱五千，候一年，能弹压蕃部，即与除顺州刺史。”
蔺毡世居古渭州，密迩夏境。夏人牧牛羊于境上，蔺毡掠取之，夏人怒，欲攻之，蔺毡惧力不敌，因献其地，冀得戍兵以敌夏人。范祥欲立奇功，亟往城之。蔺毡先世跨有九谷，后浸衰，仅保三谷，馀悉为它族所锯。青唐族最强，据其盐井，日获利，可市马八百匹。蔺毡白祥：“此本我地，亦乞汉家取之。”祥又多夺诸族地以招弓箭手，故青唐及诸族皆怒，举兵叛。祥既坐责黜，张日请弃古渭勿城。夏人复来言：“古渭州本我地，今朝廷置州于彼，违誓诏。”帝遣傅求制置粮草，专度其利害，求言：“今弃勿城，夏人必据其地，更为秦州患。且已得而弃之，非所以强国戚。按蔺毡祖父皆受汉官，其地非夏人所有明甚，但当更名古渭寨，不为州，以应誓诏耳。”即召青唐等族酋，谕以“朝廷今筑城，实为汝诸族守卫，而汝叛，何也？”皆言：“官夺我盐井及地，我无以为生。”求曰：“今不取汝盐井及地则如何？”众皆喜，听命，遂罢兵。求乃割其地四分之一以畀青唐等族，卒城古渭。始加蔺毡以爵秩。
癸巳，辽于长春州置钱帛司。